Virallinen lehti nro C 167 , 01/06/1998 s. 0227



B4-0492, 0508, 0521, 0531 ja 0548/98 Päätöslauselma Aznalcóllarin (Sevilla, Espanja) kaivosten lietepadon murtumisen aiheuttamasta ekologisesta katastrofista Doñanan kansallispuiston lähellä Euroopan parlamentti, joka - ottaa huomioon 27. kesäkuuta 1985 annetun neuvoston direktiivin 85/337/ETY tiettyjen julkisten ja yksityisten hankkeiden ympäristövaikutusten arvioinnista ((EYVL L 175, 5.7.1985, s. 40.)) sekä ehdotuksen direktiiviksi ympäristöstrategian arvioinnista (KOM(96)0511) ((EYVL C 129, 25.4.1997, s. 14.)), - ottaa huomioon kansainvälisesti merkittäviä kosteikkoja koskevan Ramsar-yleissopimuksen, A. on huolissaan monikansalliselle ruotsalaiselle Boliden-Åpirsa-yhtiölle kuuluvien Aznalcóllarin (Sevilla) kaivosten lietepadon murtumisesta aiheutuneesta ekologisesta, ympäristöllisestä, maataloudellisesta ja sosiaalisesta katastrofista Doñanan kansallispuiston lähistöllä, B. katsoo, että yli 5 miljoonan kuutiometrin myrkkyjätetulva on saastuttanut 4 200 hehtaaria maata, mukaan luettuna 2 000 hehtaaria viljelysmaata, ja vaikuttanut seitsemään kuntaan, joiden väkiluku on 46 000, C. ottaa huomioon, että Euroopan merkittävin ja laajin kansallispuisto, Doñanan kansallispuisto, joka julistettiin Unescon maailmanperintökohteeksi vuonna 1994, on elinympäristödirektiivin erityissuoja-alue, jonka ympäristöön tämä myrkyllinen saastetulva kohdistui; nykyisten kaltaisten tilanteiden toistumisen välttämiseksi sekä kansallispuistossa että sen ympäristössä on toteutettava erityisiä varotoimia ja toimenpiteitä, D. katsoo, että toteutetut hätätoimenpiteet ovat toistaiseksi estäneet myrkkytulvaa vaikuttamasta suoraan Doñanan kansallispuiston sydämeen vaikka se on vaikuttanut sen ympäristöön ja Agrio- ja Guadiamar-jokiin, eikä pitkäaikaisvaikutuksia vielä tunneta, E. katsoo, että tämä aiheuttaa suurta vahinkoa onnettomuuden kohteeksi joutuneiden alueiden ekosysteemille, maataloudelle, kalavaroille ja matkailulle, F. ottaa huomioon, että Maastrichtin sopimuksessa korostetaan yhteisön ympäristön suojelun perustavaa laatua olevaa tärkeyttä ja että Amsterdamin sopimuksessa vahvistetaan ja lujitetaan ympäristön suojelun perustan muodostavia periaatteita; katsoo lisäksi, että tämä ekologinen onnettomuus vaikuttaa erityisesti lintudirektiiviin, G. katsoo, että yhtiö on hiljattain saanut varoja Euroopan aluekehitysrahastolta; 1. Tuo julki solidaarisuutensa tulvan kohteeksi joutuneita kohtaan; 2. Toteaa, että Espanjan hallitus ja Andalusian autonomian hallinto ovat luoneet koordinointielimen yhdistääkseen ponnistelunsa tämän konfliktin ratkaisemiseksi; 3. Pitää aiheellisena tieteellisen seuranta- ja arviointikomitean perustamista tieteellisen tutkimuksen korkeimman neuvoston (Consejo Superior de Investigaciones Científicas, Espanjan korkein julkinen tutkintaelin) yhteyteen; 4. Pitää erittäin tärkeänä, että nyt täytäntöön pantavassa toimintasuunnitelmassa määritellään menetelmä, jolla saastunut liete poistetaan ja eliminoidaan tavalla, joka noudattaa mahdollisimman tarkoin EU:n ympäristönsuojelulainsäädäntöä; 5. Muistuttaa, että EU:ssa on lukuisissa säiliöissä satoja myrkyllisiä kemiallisia aineita, erityisesti Pohjanmeressä ja Itämeressä, ja ne voisivat aiheuttaa samantyyppisen onnettomuuden; 6. Pitää tärkeänä, että luodaan kiireellisesti saastuneiden alueiden kunnostusohjelma, johon EU:n tarkkailijat osallistuvat, ja että käynnistetään välittömästi mekanismit, joilla taloudellisia seurauksia kärsineille asukkaille ja toimijoille maksetaan korvauksia; 7. Kehottaa tieteellistä yhteisöä, ympäristönsuojeluryhmiä ja EU:n toimielimiä tarjoamaan kaikkea tarvittavaa apua, jolla osallistutaan alueen suurimittaiseen kunnostamisoperaatioon; 8. Pyytää, että tämä alue julistetaan yhdessä toimivaltaisten viranomaisten kanssa erityisalueeksi, jotta koheesiorahaston ja rakennerahastojen jo toiminnassa olevat aloitteet (EAKR, EMOTR, KORV ja ESR) voidaan kohdistaa siten, että ensisijaisena tavoitteena on saasteiden poisto sekä ympäristön kunnostaminen ja ympäristönsuojelun vahvistaminen sekä katastrofista kärsineen paikallisen väestön auttaminen; komission on tässä erityistapauksessa sallittava, että rakenteellisten korjaustoimenpiteiden yhteisrahoituksesta vastaa suoraan vahingot aiheuttanut kaivosyhtiö; 9. Katsoo, että ruotsalaisen Boliden-Åpirsa-yhtiön on kannettava vastuunsa maksamalla korvauksia vahinkoja kärsineille ja rahoittamalla katastrofin kohteeksi joutuneiden alueiden kunnostaminen; 10. Kehottaa komissiota kiireellisesti antamaan apua onnettomuuden kohteeksi joutuneille taloudellisille ja sosiaalisille aloille; 11. Katsoo, että komission on tehtävä yhteistyötä toimivaltaisten viranomaisten kanssa, kun tutkitaan tämän ekologisen katastrofin syitä sekä sitä, onko asiassa noudatettu sekä myrkyllisten aineiden hävittämistä koskevaa yhteisön lainsäädäntöä että saastumisen riskien ehkäisemistä ja valvontaa koskevaa direktiiviä (Seveso-direktiivi); 12. Kehottaa komissiota vahvistamaan voimassa olevia määräyksiä, jotka koskevat tämän tyyppisten laitosten luvan saantia, jotta varmistetaan, että laitokset sijaitsevat asianmukaisilla, turvallisilla alueilla, ja jotta kielletään niiden perustaminen kyseenalaisille alueille, joilla ne muodostavat vakavan uhan sekä väestölle että ekosysteemille yleensä; 13. Panee merkille, että ehdotettu strategisia ympäristöarviointeja koskeva direktiivi, jota Euroopan parlamentti parhaillaan käsittelee, toivottavasti auttaa ehkäisemään tällaiset katastrofit tulevaisuudessa; 14. Kehottaa komissiota kemikaalituotteita koskevan lainsäädännön tarkistamisen yhteydessä ottamaan huomioon jätekysymykset vastaavien onnettomuuksien välttämiseksi; 15. Kehottaa puhemiestään välittämään tämän päätöslauselman neuvostolle, komissiolle ja Espanjalle.